### Resumé

Ejer af [adresse] Vejle Øst har spurgt om muligheden for, at rive den bevaringsværdige bygning ned.

### Sagsfremstilling

Langagervej 6, 7120 Vejle Øst er udpeget som bevaringsværdig, med bevaringsværdi 3. Huset er kendt som "Kamelhuset" grundet det karakteristiske stråtag.

Keld Kristoffersen har indsendt en principiel forespørgsel om, hvorvidt det er muligt at nedrive den bevaringsværdige bolig.

Der er samtidig indsendt en matrikulær sag på udstykning af grunden syd for boligen.

![](data:image/jpeg;base64...)

*Figur 1: Luftfoto af ejendommen.*

![](data:image/jpeg;base64...)

*Figur 2: Foto af [adresse] fra SAVE-registrering i 1999.*

Ansøgningen lyder:

*"Grunden blev oprindeligt købt med henblik på istandsættelse og renovering, men forundersøgelserne antyder, at der ville skulle postes uproportionalt*
*mange ressourcer i boligen.*
*Det vil kræve en totalrenovering, hvor indsatsen ikke står mål med resultatet.*
*Alt fra terrændæk, omfangsdræn, sokler, hulmursisolering, reparation af bindingsværk, forstærkelse af etagedæk, opretning og forstærkelse af*
*tagkonstruktion samt efterisolering heraf, er blot nogle af de store indledende renoveringsopgaver.*
*Følgelig vil ventilation, energibehov, vvs- og elinstallation skulle erstattes samt alle vinduer og døre, som flere steder er nedbrudte.*
*Alt i alt en totalrenovering.*
*Huset er charmerende og “kamelen” er et kendt pejlemærke i [adresse], men det kan ikke stå alene. Lysforholdene i boligens rum er mangelfulde og*
*luftskiftet utidssvarende.*
*Tilstanden er flere steder meget dårlig og i stedet for en totalrenovering, som kun til dels vil løse husets udfordringer, ønsker vi at forhøre os om muligheden*
*for nedrivning, så der kan etableres et mere tidssvarende byggeri i overensstemmelse med gældende energinormer og krav til sundt indeklima."*

**Bevaringsværdige bygninger generelt**
I 1999 fik [adresse] udarbejdet et kommuneatlas, hvori der blev sat fokus på de arkitektoniske og kulturhistoriske værdier i kommunen. Bygninger opført før 1940 blev vurderet til at have en bevaringsværdi på 1 - 9. Karaktererne 1 – 3 regnes for høj værdi.
Vurderingen af bevaringsværdierne bygger på et helhedsudtryk af bygningens kvalitet og tilstand.
Bevaringsværdierne er fastlagt ved en gennemgang af bygningernes ydre og er derfor ikke et udtryk for bygningens brugsværdi. Bevaringsværdierne er ikke revurderet siden 1999. [adresse] 2017-2029 har optaget alle bygninger, udpeget i [adresse] med en bevaringsværdi på 1 - 4, som bevaringsværdige.

**Lov om bygningsfredning**
Ifølge lov om bygningsfredning må der ikke gives tilladelse til nedrivning af en bevaringsværdig bygning, der er optaget i kommuneplanen, før nedrivningsønsket har været i offentlig høring.
Hvis kommunen ikke ønsker at give lov til nedrivning, skal den nedlægge et forbud mod nedrivningen efter planlovens § 14. Hvis kommunen vælger at nedlægge forbud mod nedrivning, er den forpligtet til inden for et år at offentliggøre et lokalplanforslag for ejendommen, der indeholder bevarende bestemmelser for bygningen.

En konkret nedrivningsansøgning skal i offentlig høring i en periode på fire - seks uger, ifølge Lov om bygningsfredning.
Forud for den offentlige høring skal høringen igangsættes af Teknisk Udvalg, ligesom resultatet af høringen efterfølgende fremlægges for Teknisk Udvalg, hvorefter udvalget tager stilling til nedrivningstilladelsen.

**[adresse] udtaler**

*"Huset Langagervej 6 fortæller ved sit markante udseende rigtig meget historien om udviklingen af [adresse] fra bebyggelse for fiskere og gartnere over sommerhusområde til helårsbebyggelse.* *Det er museets holdning, at der bør være tungtvejende argumenter for at tillade nedrivning af det bevaringsværdige hus, som med sin markante beliggenhed så tydeligt er med til at fortælle områdets historie."*

**Forvaltningens anbefaling**

Forvaltningen anbefaler, at der ikke gives en tilladelse til nedrivning af boligen på [adresse], 7120 Vejle Øst.

Hvis kommunen ikke ønsker at give lov til nedrivning, skal den nedlægge et forbud mod nedrivningen efter planlovens § 14. Hvis kommunen vælger at nedlægge forbud mod nedrivning, er den forpligtet til, inden for et år at offentliggøre et lokalplanforslag for ejendommen, der indeholder bevarende bestemmelser for bygningen.

**Lovgivning**

Efter § 14 i planloven kan kommunalbestyrelsen nedlægge forbud mod, at der retligt eller faktisk etableres forhold, som kan hindres ved en lokalplan. Forbuddet kan højst nedlægges for et år. Kommunalbestyrelsen tinglyser forbuddet på den pågældende ejendom. Der tilkommer kommunen en rimelig undersøgelses- og overvejelsestid forud for nedlæggelse af et forbud. Varsling og partshøring af ejer skal ske inden for rimelig tid.

§ 15 i planloven fastlægger hvilke forhold, der kan reguleres ved en lokalplan.

Efter § 15, stk. 2, nr. 21 kan der i en lokalplan optages bestemmelser om bevaring af eksisterende bebyggelse, således at bebyggelsen kun med tilladelse fra kommunalbestyrelsen må nedrives, ombygges eller på anden måde ændres.

Der kan således fastsættes bestemmelse om nedrivning af eksisterende bebyggelse, og dermed kan der også udstedes § 14 forbud herom.

### Klima og resiliensvurdering

Ikke relevant.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller,

**at** udvalget beslutter, at der meddeles ejer, at Vejle Kommune ikke er sindet til at give en nedrivningstilladelse.

### Beslutning

Godkendt.

Rolf Holm var fraværende.